Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets beslutning om koordineret indførelse af mobil- og trådløs kommunikation (UMTS) i Det Europæiske Fællesskab« (98/C 214/25)

Rådet for Den Europæiske Union besluttede den 24. marts 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som nedsatte en studiegruppe og udpegede Michael Mobbs til ordfører.

Det Økonomiske og Sociale Udvalg udpegede på sin 354. plenarforsamling af 29. og 30. april 1998, mødet den 29. april 1998, Michael Mobbs til hovedordfører og vedtog følgende udtalelse med 65 stemmer for og 1 imod.

1. Indledning

1.1. Den teknologiske udviklings høje tempo og det store pres fra mobiltelefonmarkedet for at få en EU-strategi for UMTS har bevirket, at Kommissionen på mindre end et år har fremlagt hele tre dokumenter om den tredje generation af mobil- og trådløs kommunikation [UMTS ()].

1.2. Kommissionens første meddelelse var en beretning om den videre udvikling inden for mobil- og trådløs kommunikation (). Kommissionens anden meddelelse () var en sammenfatning af de kommentarer og bidrag, som var blevet fremsat i tilknytning til den første meddelelse. ØSU vedtog en samlet udtalelse om de to meddelelser i december 1997 (). Høringerne viste, at der var bred enighed om, at Kommissionens forslag ville medvirke til at skabe gunstige betingelser for udviklingen af UMTS og således være med til at tilgodese de europæiske forbrugeres behov og bevare de europæiske virksomheders konkurrenceevne.

1.3. Den første generation af mobiltelefoner (analog) suppleres for øjeblikket med den anden generation (digital), og i den forbindelse er det europæiske GSM () blevet den alment accepterede standard for mobilkommunikation med over 200 operatører (i mere end 110 lande), som driver eller opbygger netværk, i de fleste tilfælde uden for Europa.

1.4. I udtalelsen fra december 1997 bemærkede ØSU, at Europas succes med lanceringen og etableringen af GSM-systemet kan tilskrives rettidig og vellykket koordinering og samarbejde mellem industrien og de offentlige myndigheder i EU. ØSU henstillede indtrængende, at man vedtog at lægge en tilsvarende strategi til grund for spørgsmålet om overgangen til UMTS. Dette er vigtigt i betragtning af, at det europæiske marked for celleopbyggede mobiltjenester, herunder UMTS, i år 2005 forventes at kunne give årlige indtægter på mere end 100 mia. ecu (ifølge Kommissionen og UMTS-forummet).

1.5. UMTS er det europæiske koncept for tredjegenerations mobil- og trådløs kommunikation. Det vil give brugerne trådløs adgang til Internettet og andre multimedietjenester foruden mobiltelefoni og elektroniske posttjenester, som allerede fungerer i dag. Tilføjelsen af en satellitkomponent vil være særlig vigtig, ikke blot i højtudviklede områder, men også i tyndt befolkede egne og udviklingslande.

1.6. På denne baggrund fremsætter Kommissionen et forslag til beslutning om koordineret indførelse af mobil- og trådløs kommunikation (UMTS). Selv om der hersker bred enighed om, at udviklingen skal være markedsdrevet for at understøtte investeringer og innovation, er det nødvendigt at sikre, at de nuværende retlige rammer giver lovmæssig vished om rettidig tildeling af tilladelser og adgang til frekvenser.

2. Kommissionens forslag

2.1. Begrundelsen i Kommissionens forslag giver en meget klar og præcis introduktion til forslaget som helhed. I det følgende sammenfattes nogle af de vigtigste punkter.

2.1.1. Et stærkt hjemmemarked i Europa er den bedste forudsætning for, at den europæiske industri kan konkurrere på verdensmarkedet og konsolidere sin førerstilling inden for GSM.

2.1.2. Vedtagelsen af forslaget til beslutning vil vise, at der er politisk vilje til at gøre UMTS til en succes, og vil samtidig give industrien den nødvendige retssikkerhed. Medlemsstaterne og de nationale tilsynsmyndigheder skal sikre, at de nationale godkendelsesordninger og tildelingen af licenser og tilladelser for UMTS harmoniseres. I den foreslåede beslutning fastlægges en procedure, der skal fremme etableringen af godkendelsesprocedurerne gennem et samarbejde med CEPT/ERC (), CEPT/ECTRA () og ETSI ().

2.1.3. Alle EU-institutioner har understreget, at der er brug for en fælles, åben og internationalt konkurrencedygtig standard for UMTS-radiogrænsefladen. Industriens/ETSI's konsensus af 29. januar 1998 afspejler også dette behov. Nu skal de tekniske specifikationer fastlægges, så ETSI kan vedtage de endelige UMTS-standarder. Denne aftale skulle gøre UMTS til et nøgleelement i anbefalingen for den næste generation af mobilkommunikation (kaldet IMT-2000), der i øjeblikket er under udarbejdelse hos ITU (), og som skal gælde fra 2000.

2.1.4. Det er nødvendigt hurtigst muligt at fastlægge vilkårene for anvendelsen af den eksisterende lovgivning, især licensdirektivet (97/13/EF).

2.1.5. Det er ligeledes påkrævet at sikre en harmoniseret og hurtig indførelse af kompatible UMTS-tjenester, som sikrer roaming-muligheder i hele Europa af fællesskabsdækkende og pan-europæiske tjenester. Det foreslås, at medlemsstaterne forpligtes til at indføre en harmoniseret godkendelsesordning for UMTS senest den 1. januar 2000. Det skal tillades at udbyde UMTS-tjenester i medlemsstaterne senest den 1. januar 2002. I den foreslåede beslutning fastlægges de økonomiske aktørers rettigheder og pligter til at forhandle internationale roamingaftaler.

2.1.6. Om end elementerne i UMTS endnu mangler at blive defineret, afspejler kendetegnene i bilag I de hørte aktørers fælles holdninger til UMTS.

2.1.7. Rettidig adgang til frekvensspektret er en forudsætning for indførelse af UMTS-tjenester i EU. Dette afspejles i bilag II, der indeholder en tidsplan for spektrumallokeringen i CEPT-regi.

3. Generelle bemærkninger

3.1. ØSU lykønsker Kommissionen med dens hurtige aktioner i forbindelse med UMTS, hvor det er bydende nødvendigt at udnytte Europas gode resultater med GSM. Der er brug for klare og stabile lovgivningsrammer for at sikre en fortsat udvikling, der kan fremme Europas mobile og trådløse teknologier.

3.2. ØSU hilser forslaget til beslutning velkommen og bifalder Kommissionens målsætning om at understøtte en hurtig gennemførelse af UMTS. UMTS vil blive udviklet på grundlag af den eksisterende GSM-platform. GSM-systemerne vil ikke blive overflødige, og den foreslåede videreudvikling af GSM vil være levedygtig i mange år.

3.3. ØSU læser med stor glæde i begrundelsen, at Kommissionen forventer, at UMTS vil føre til titusinder nye arbejdspladser i Fællesskabet. ØSU ville dog gerne se dokumentation for denne glædelige prognose.

3.4. Fristen for den fulde liberalisering af telefoni (den 1. januar 1998 med visse undtagelser) er nu udløbet. Selv om Kommissionen opfyldte sin målsætning om at have alle regler og forskrifter for liberaliseringen rettidigt på plads, er de langt fra gennemført fuldt ud i alle medlemsstater. Kommissionens Tredje beretning om gennemførelsen af lovpakken for telesektoren () retter søgelyset mod en række områder, hvor der langt fra er sket tilfredsstillende fremskridt, og i visse tilfælde er der endog indledt retslige procedurer.

3.4.1. Nogle af de utilfredsstillende områder vedrører mobiltelefoni. Fremskridtene med liberaliseringen af (fast eller mobil) telefoni varierer således fra medlemsstat til medlemsstat. Dette kan volde problemer, eftersom der let kan opstå vanskeligheder med at overholde tidsplanen og gennemføre de forskellige foranstaltninger i den foreslåede beslutning i et ensartet omfang og inden for de samme tidsfrister.

4. Særlige bemærkninger

4.1. Artikel 2 - Definition (UMTS-systemets kendetegn)

ØSU er enig i, at UMTS bør defineres på grundlag af systemets kendetegn, idet der skal sondres mellem systemet og de tjenester, der kan leveres. Definitionen bør frem for alt være markedsdrevet, og komponenterne bør afgøres af markedet i lyset af den teknologiske udvikling og forbrugernes behov. Når man medtager en liste over UMTS-systemets vigtigste komponenter i bilag I, risikerer man, at de UMTS-kendetegn, der er indeholdt i forslaget, viser sig enten ikke at være udtryk for forbrugernes behov eller at være utilstrækkelige. ØSU erkender, at det er nødvendigt at nævne elementerne i UMTS, men det bør gøres klart, at markedet afgør, hvad UMTS omfatter. Bilag I bør indeholde et minimumssæt af kendetegn for UMTS i den indledende fase af indførelsen.

4.2. Artikel 3 - Koordineret godkendelse

4.2.1. ØSU er enig i, at der skal fastlægges en frist for harmoniseringen af de nationale godkendelsesprocedurer, så der skabes vished om indførelsen af UMTS. Dette bør dog ikke bremse de medlemsstater, der er i stand til eller ønsker at indføre UMTS tidligere end andre medlemsstater.

4.2.2. Tidsplanen i bilag II vedrører harmoniseringen af frekvensspektret, der er en forudsætning for UMTS. Denne tidsplan bør overholdes. Tilladelser til nye UMTS-aktører bør tage hensyn til kravet om kompatibilitet mellem UMTS-systemerne på europæisk plan.

4.3. Artikel 4 - Roaming - rettigheder og pligter

Der henvises også til roaming i artikel 3: »Member States shall ensure that licenses support roaming throughout the Community« (O.a.: Dette punktum er ikke med i den danske oversættelse). Det fremgår dog ikke af artikel 3, om Kommissionen mener, at kun international roaming skal forhandles mellem UMTS-aktører, eller om de samme rettigheder og pligter skal gælde for roaming inden for den enkelte medlemsstat. Kommissionen bør tydeliggøre sine hensigter.

4.4. Artikel 5 - Samarbejde med CEPT

CEPT's harmonisering af frekvensanvendelser og godkendelsesvilkår er en forudsætning for, at det kan lykkes for Europa at etablere UMTS som en førende standard på verdensplan. ØSU mener derfor, at det på nationalt plan bør være muligt at gå hurtigere frem med reguleringen af frekvensanvendelsen og godkendelsesvilkårene, uden at det underminerer CEPT's harmoniseringsarbejde. En vellykket indførelse af UMTS forudsætter, at man tilgodeser markedets krav, og at de administrative procedurer afstemmes efter denne målsætning. Kommissionen bør snarest muligt sikre, at alle behørige foranstaltninger træffes på fællesskabsplan i samarbejde med de relevante internationale fora (CEPT/ECTRA, CEPT/ERC, ETSI) for at sikre rettidig allokering af et tilstrækkeligt frekvensspektrum for UMTS-tjenester.

4.5. Artikel 6 - Samarbejde med ETSI

ØSU har med tilfredshed noteret sig det fremskridt, ETSI på det seneste har gjort med vedtagelsen af en fælles, åben radiogrænsefladestandard for UMTS, det såkaldte UTRA (). Alle berørte fora bør træffe de nødvendige foranstaltninger for at udnytte de nuværende muligheder for at indføre en fælles standard. Dette vil gøre det lettere at opnå den bredest mulige accept af UMTS.

4.6. Artikel 13 - Rapportering

ØSU ønsker også at få tilsendt rapporten.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg

() UMTS = Det universelle mobiltelekommunikationssystem (Universal Mobile Telecommunications System).

() Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: Den videre udvikling inden for mobil- og trådløs kommunikation - Udfordringer og valg for Den Europæiske Union - KOM(97)217 endelig udg. af 29. maj 1997.

() Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget: Strategi og politisk orientering vedrørende den videre udvikling inden for mobil- og trådløs kommunikation (UMTS) - Resultat af den offentlige høring og forslag til skabelse af et gunstigt miljø - KOM(97) 513 endelig udg. af 15. oktober 1997.

() EFT C 73 af 9.3.1998, s. 109.

() GSM = Global System for Mobile.

() CEPT = Den Europæiske Konference af Post- og Teleadministrationer (European Conference of Postal and Telecommunications Administrations); ERC = Den Europæiske Radiokommunikationskomité (European Radiocommunications Committee).

() CEPT = Den Europæiske Konference af Post- og Teleadministrationer (European Conference of Postal and Telecommunications Administrations); ECTRA = Det Europæiske Udvalg for Retsforskrifter på Teleområdet (Committee of European Telecommunications Regulatory Authorities).

() ETSI = Det Europæiske Institut for Telestandarder (European Telecommunications Standardization Institute).

() ITU = Den Internationale Telekommunikationsunion.

() KOM(98) 80 endelig udg..

() UTRA = UMTS Terrestrial Radio Access.